Ucigașii de autostrăzi

PSD e la putere de șase ani, cu o întrerupere forțată în 2016. Bilanțul investițiilor e dezastruos. Ultimul exemplu e autostrada Comarnic – Brașov, pe care tocmai au îngropat-o. Se pregătesc să distrugă și investițiile private din Marea Neagră, unde investitorii americani și austrieci sunt la un pas de a fi goniți de tandemul toxic Liviu Dragnea – Iulian Iancu. Niciodată în istoria recentă un partid și guvernul său nu au acționat atât de metodic, precis și profesionist împotriva interesului public. Niciun guvern impus cu forța de KGB/FSB nu ar fi produs atâtea stricăciuni, cum o face guvernul PSD.

România stă să crape sub presiunea traficului rutier. Mii de români mor anual din cauza drumurilor vechi, neadaptate dinamismului unei economii vibrante. Regiunile cele mai sărace pierd investiții din cauza lipsei de infrastructură. O cer cetățenii, o cer firmele românești disperate, o cer investitorii străini, ne-o cere și Comisia Europeană, care ne dă și vagoane de bani numai să construim.

M-am săturat eu de avertismentele lucide lansate de Corina Crețu, comisarul european promovat chiar de PSD. Lunar, Crețu le amintește PSD-iștilor că-și bat joc de banii contribuabililor europeni, că întârzie nepermis proiectele, că le execută prost. Că nu le pasă, pur și simplu, de resursele uriașe pe care le avem (încă) la dispoziție.

Ultimul exemplu e strigător la cer. Au renunțat să mai facă autostrada Comarnic – Brașov în parteneriat cu Banca Mondială. Era un parteneriat în premieră, lansat de guvernul Tudose (al lor, al PSD) și care beneficia de sprijinul logistic și financiar al Băncii Mondiale. Sigur că asta însemna control strict pe calitate și pe finanțare. Asta însemna că gașca de politruci și afaceriști conectați la PSD nu putea fura. Așa că pur și simplu au renunțat la proiect. Și anunță că vor sa-l facă prin parteneriat public-privat (PPP), o procedură care nu a funcționat niciodată în România.

Cine e omul însărcinat să facă autostrada în PPP? Narcis Neaga, care a mai omorât de trei ori proiectul. Neaga, întruchiparea incompetenței și a delăsării, omul care a girat dezastrul infrastructurii rutiere. El e garanția că România rămâne încremenită în proiect, cu o rețea de drumuri care ne transformă în rușinea Europei.

Aceeași poveste și cu Sibiu – Pitești. PSD și-a bătut joc de alocările bugetare necesare. Mai mult: a ales soluția riscantă pentru secțiunile montane, a căror proiectare și construcție se va baza pe o documentație învechită, contestată puternic de consultantul oficial al Comisiei Europene.

De autostrada A8 Târgu Mureș – Iași nici nu avem ce să discutăm. Autostrada de care Moldova are nevoie ca de aer pentru a nu se sufoca în subdezvoltare e pur și simplu ignorată de PSD-iști. Dragnea & co nu i-au lăsat nici măcar să protesteze la Guvern pe moldovenii veniți de la sute de kilometri să-și pledeze cauza în public. Cinism nemăsurat.

Exemplele sunt cu duiumul. Multe le puteți vedea aici, în secțiunea unde HotNews.ro monitorizează marile proiecte de infrastructură. De fapt, e o monitorizare a marilor eșecuri. La fel cum eșec e și alocarea bugetară pentru investiții, tot mai mică de la an la an și tot mai direcționată către baronii locali, să aibă din ce să fure și să dea înapoi la partid.

Ultima investiție pe care se pregătește PSD să o ucidă e una strategică în energie: exploatarea gazelor din Marea Neagră. Din februarie, Iulian Iancu (răsfățatul rușilor) și Liviu Dragnea (mai nou, critic acerb al aliaților din UE și NATO) țin la sertar un proiect de lege esențial pentru demararea investițiilor din Marea Neagră. E proiectul care reglementează aspectele tehnice și unele aspecte financiare ale investițiilor de miliarde de dolari din Marea Neagră.

Dincolo de iritarea investitorilor americani și austrieci (ExxonMobil, Carlyle, OMV), iritarea publicului e îndreptățită: de ce nu pune PSD în dezbatere proiectul, astfel încât, prin dialog parlamentar, România să aibă cea mai bună lege offshore? Ce ascunde PSD? Ce agendă ascunsă au Iancu și Dragnea de-și permit să pericliteze cele mai mari investiții americane în România care ar putea contribui la dezvoltare?

Marea Neagră arată, de fapt, ipocrizia maximă a lui Dragnea și a PSD. Urlă din toți rărunchii că vor investiții americane în România, dar când investitorii vin, PSD își bate joc de ei. Și nu doar de ei: amânarea ori blocarea investițiilor înseamnă șansa pierdută pentru România de a beneficia de resursele sale.

Că guvernarea PSD-Dragnea e toxică nu mai e un secret. Dar ultimele semnale, distrugerea marilor investiții în infrastructura rutieră și energetică, arată un partid care pune în pericol însuși statul român.